野犬行
作者：劉宰
朝代：宋

paragraphs: 野有犬，林有烏。
犬餓得食聲咿嗚，烏驅不去尾畢逋。
田舍無煙人跡疎，我欲言之涕淚俱。
村南村北衢路隅，妻喚不省哭者夫，父氣欲絕孤兒扶。
夜半夫死兒亦殂，屍橫路隅一縷無。
烏啄眼，犬銜鬚，身上那有全肌膚。
叫呼伍伯煩里閭，淺土元不蓋頭顱。
過者且勿嘆，聞者且莫吁。
生必有死數莫吁，饑凍而死非幸歟。
君不見荒祠之中荆棘裏，臠割不知誰氏子。
蒼天蒼天叫不聞，應羨道旁饑凍死。